Koninkrykstyd is die tyd tussen Pinksterfees en die eerste Sondag van Advent. Die eerste Sondag in Koninkrykstyd staan bekend as Drie-eenheidsondag en die laaste as Sondag van Christus die Koning.
Koninkrykstyd is die seisoen waarin die kerk, onder "bestuur" van die Heilige Gees, opnuut dink oor wat dit beteken dat die Heilige Gees op Pinksterdag aan die kerk gegee is en in elkeen van ons woon. Hiervan is ons verseker toe ons die dag gedoop is, ook in die Naam van die Heilige Gees, wat volgens die doopformulier beteken: "Ons doop verseker ons daarvan dat die Here deur sy Gees in ons woon en ons lewe daagliks so wil regeer dat ons hoe langer hoe meer sy beeld vertoon."
Die koninkryk van God word in oënskou geneem en, omdat ons deel daarvan is, gevier. Elke lewensterrein word in die lig van die Woord bespreek. Ons word deurentyd daaraan herinner dat ons as kerk Coram Deo lewe. Die kerk se missionêre gerigtheid is daarom ook in die kollig.
Tot hier het die klem in die kerklike jaar geval op wat God vir ons gedoen het. Nou word klem gelê op ons verantwoordelikheid teenoor God, ons broers en susters, asook ons naaste en die wêreld om ons.
(vanaf Communitas se webwerf: http://communitas.co.za/)
Die tydperk ná Pinkster (middel-Junie) tot en met Advent (einde November) staan algemeen in die kerkjaar bekend as Koninkrykstyd. Daar is geen besondere feeste (soos byvoorbeeldAdvent, Kersfees, Lydenstyd, Paasfees en Pinkster) gedurende hierdie tyd op die kerklike kalender nie.
Die sentrale simbool van hierdie tyd is dié van die kerk as 'n bootjie met 'n kruis op. Dit simboliseer die kerk as draer van die kruis in die wêreld. Hierdie tydperk bied aan die Christelike geloofsgemeenskap groter ruimte en vryheid as die primêre Christelike feeste om die kalenders van die kerk en die sekulêre wêreld met mekaar te integreer en te versoen.
Die teksgedeeltes van Koninkrykstyd hou verband met die tema dat Jesus die Here van alle here, die Koning van alle konings is.Die Protestantse kerke vier in hierdie tyd ook die geboorte van die Hervorming, toe Luther sy stellings vasgespyker het teen Wittenberg se kerkdeure.
Die vraag waarmee Christene hulle in Koninkrykstyd besig hou, is: Wie moet ek liefhê? Met hierdie vraag ontdek ons hoe ons Christus se liefde, wat ons in die eerste deel van die kerkjaar gevier het, kan uitleef. Daarom is die hart ten diepste 'n Christelike simbool. Kleure in Koninkrykstyd